לק"י, יד בסיון תשעו
משה הפורש מאשתו וחשש המרגלים

במדבר פרק יב (א) וַתְּדַבֵּר מִרְיָם וְאַהֲרֹן בְּמֹשֶׁה עַל אֹדוֹת הָאִשָּׁה הַכֻּשִׁית אֲשֶׁר לָקָח כִּי אִשָּׁה כֻשִׁית לָקָח:
רש"י: מנין היתה יודעת מרים שפרש משה מן האשה, רבי נתן אומר, מרים היתה בצד צפורה בשעה שנאמר למשה אלדד ומידד מתנבאים במחנה, כיון ששמעה צפורה, אמרה אוי לנשותיהן של אלו אם הם נזקקים לנבואה שיהיו פורשין מנשותיהן כדרך שפרש בעלי ממני, ומשם ידעה מרים והגידה לאהרן. ומה מרים שלא נתכוונה לגנותו, כך נענשה, קל וחומר למספר בגנותו של חבירו:
האשה הכשית - מגיד שהכל מודים ביפיה, כשם שהכל מודים בשחרותו של כושי:
האשה הכשית - על שם נויה נקראת כושית כאדם הקורא את בנו נאה כושי, כדי שלא תשלוט בו עין רעה:
על אדות האשה - על אודות גירושיה:
כי אשה כשית לקח - מה תלמוד לומר, אלא יש לך אשה נאה ביפיה ואינה נאה במעשיה, במעשיה ולא ביפיה, אבל זאת נאה בכל:
(ב) וַיֹּאמְרוּ הֲרַק אַךְ בְּמֹשֶׁה דִּבֶּר ה' הֲלֹא גַּם בָּנוּ דִבֵּר וַיִּשְׁמַע ה':
הלא גם בנו דבר - ולא פרשנו מדרך ארץ:
(ג) וְהָאִישׁ מֹשֶׁה ענו עָנָיו מְאֹד מִכֹּל הָאָדָם אֲשֶׁר עַל פְּנֵי הָאֲדָמָה: ס
(ד) וַיֹּאמֶר ה' פִּתְאֹם אֶל מֹשֶׁה וְאֶל אַהֲרֹן וְאֶל מִרְיָם צְאוּ שְׁלָשְׁתְּכֶם אֶל אֹהֶל מוֹעֵד וַיֵּצְאוּ שְׁלָשְׁתָּם:
פתאום - נגלה עליהם פתאום, והם טמאים בדרך ארץ, והיו צועקים מים מים, להודיעם שיפה עשה משה שפרש מן האשה, מאחר שנגלית עליו שכינה תדיר ואין עת קבועה לדבור:
(ה) וַיֵּרֶד ה' בְּעַמּוּד עָנָן וַיַּעֲמֹד פֶּתַח הָאֹהֶל וַיִּקְרָא אַהֲרֹן וּמִרְיָם וַיֵּצְאוּ שְׁנֵיהֶם:
(ו) וַיֹּאמֶר שִׁמְעוּ נָא דְבָרָי אִם יִהְיֶה נְבִיאֲכֶם ה' בַּמַּרְאָה אֵלָיו אֶתְוַדָּע בַּחֲלוֹם אֲדַבֶּר בּוֹ:
(ז) לֹא כֵן עַבְדִּי מֹשֶׁה בְּכָל בֵּיתִי נֶאֱמָן הוּא:
(ח) פֶּה אֶל פֶּה אֲדַבֶּר בּוֹ וּמַרְאֶה וְלֹא בְחִידֹת וּתְמֻנַת ה' יַבִּיט וּמַדּוּעַ לֹא יְרֵאתֶם לְדַבֵּר בְּעַבְדִּי בְמֹשֶׁה:
פה אל פה - אמרתי לו לפרוש מן האשה. והיכן אמרתי לו, בסיני (דברים ה, כז) לך אמור להם שובו לכם לאהליכם, ואתה פה עמוד עמדי:

יבמות דף סב ע"א: תַּנְיָא, שָׁלֹשָׁה דְבָרִים עָשָׂה מֹשֶׁה [מִדַּעְתּוֹ], וְהִסְכִּימָה דַעֲתּוֹ לְדַעַת הַמָּקוֹם. פֵּרַשׁ מִן הָאִשָּׁה, וְשִׁבַּר הַלּוּחוֹת, [וְהוֹסִיף יוֹם אֶחָד]. פֵּרַשׁ מִן הָאִשָּׁה, מַאי דָּרַשׁ? אָמַר, וּמַה יִשְׂרָאֵל – שֶׁלֹּא דִבְּרָה עִמָּהֶם שְׁכִינָה אֶלָּא לְפִי שָׁעָה, וְקָבַע לָהֶם זְמַן, אָמְרָה תּוֹרָה, (שמות יט) "אַל תִּגְּשׁוּ אֶל אִשָּׁה". אֲנִי - שֶׁמְּיֻחָד לְדִבּוּר בְּכָל שָׁעָה וְשָׁעָה, וְלֹא קָבַע לִי זְמַן, עַל אַחַת כַּמָּה וְכַמָּה. וְהִסְכִּימָה דַעְתּוֹ לְדַעַת הַמָּקוֹם, שֶׁנֶּאֱמַר, (דברים ה) "לֵךְ אֱמֹר לָהֶם, שׁוּבוּ לָכֶם לְאָהֳלֵיכֶם! וְאַתָּה פֹּה עֲמוֹד עִמָּדִי".

הרב יצחק גינזבורג, רוחו של משיח, עמ' קה-קו: משיח לא יפרוש מאשתו (זו אחת ההבחנות למעליותא בין משיח למשה). משיח לא יפרוש מאשתו מפני שהיא אשתו עמו בכל צעד ושעל ומחזקת אותו (ואף הוא אותה) לעבור בשלום את כל המים הזידונים עד בואו אל מי מנוחות... הבעש"ט פתח בהכנה לקראת בוא המשיח והוא גם שלימד על חשיבות שיתוף הפעולה הרוחני בין איש ואשה בדורות אלו של עקבתא דמשיחא... צריך להרגיש כשבוחרים בן זוג כי זה יוכל לעבור אתי עד היכן שאצטרך להתגלגל, בלא שאצטרך לשלחו בשלב מסוים לנוח, משום שאין בכוחו לשאת את סבלי. מוטלת עלינו בדור זה  האחריות שלא להסתפק בבחינת משה אשר בשלב מסויים שלח את אשתו, ולבסוף כשחזרה אליו לא הייתה החזרה בשלימות, אלא בחינת משיח אשר אינו עוזב את אשתו לרגע עזיבה גמורה, אדרבא "כזה תעזוב עמו". 

שפת אמת, במדבר, פרשת שלח, תרל"ט: איתא בזוהר הקדוש כי המרגלים חשבו הכא אנן רישין ובארעא לא נזכי להיות רישין. אכן, לכאורה נראה כי ודאי כל מה שאמרו המרגלים היה בעבור כללות בני ישראל, וכיון שנבחרו להיות שלוחי בני ישראל ודאי היו בטלין אל הציבור, ואיך נוכל לומר עליהם שדיברו מחמת נגיעת עצמותם? 
אבל נראה לבאר הענין כי דור המדבר בכלל היו בחינה ראש. כי הדור שיצא ממצרים ושמעו הדברות בסיני הם ראשין לכל הדורות. והדורות נמשכים בבחינת אבות ותולדות מרישין ועד רגלין, כמו שכתוב על דורותינו עיקבא דמשיחא. 
אכן, דור המדבר היו כולם בחינת רישין. ובודאי אמת הדבר כי הכניסה לארץ היה מדריגה אחר מדריגה, והם לא רצו שיפלו ממדריגת רישין כנ"ל. ודור המדבר היה להם התגלות כבודו יתברך כדמיון התגלות הנשמה בראש. ובודאי מי שהוא במקום עליון קשה לו ליפול למדריגה תחתונה כמו שקשה אל הנשמה לרדת למטה, ובעל כורחו אדם נברא, אבל היה להם לבטל עצמם לעשות רצון הבורא יתברך. ולהבין מאמר חכמינו ז"ל "יפה שעה אחת בתשובה ומעשים טובים בעולם הזה מכל חיי עולם הבא" (אבות, ד', יז) כו', וכמו שכתבנו מענין זה במקום אחר.[footnoteRef:1] [1:    שבועות תרל"ה ד"ה "פן נמות".] 


ר' שמואל מסוכוצ'וב, שם משמואל פרשת שלח - שנת תרע"ה: וישלח אותם משה וגו' כלם אנשים ראשי בנ"י המה. בזוה"ק (קנ"ח.) כלהו זכאין הוו ורישי דישראל הוו אבל אינון דברו לגרמייהו עיטא בישא אמאי נטלו עיטא דא אלא אמרו אי יועלון ישראל לארעא נתעבר אנן מלמהוי רישין וימני משה רישין אחרנין דהא אנן זכינן במדברא למהוי רישין אבל בארעא לא נזכי וכו'. 
ויש לתמוה מאחר דכלהו זכאין הוו ורישי דישראל הוו, היתכן שבשביל נגיעת עצמם ובקשת השררה ישחיתו את כל הענין, שדבר כזה לא יתכן אפי' לפשוט שבפשוטים להשחית את כל תקות ישראל ורצון הש"י והמתנה שאבות העולם חמדו לה ובנין ביהמ"ק וקישור שמים וארץ וכל הטובות שבעולם הכל בשביל נגיעת עצמם, מה גם זכאין ורישי דישראל יעשו כזאת. ועוד מי לידם יתקע שמשרע"ה לא יעבירם מגדולתם גם במדבר אחר שהם יהיו גרם בנזקין:
ונראה דהנה במד"ר (פ' ט"ז) אין לך חביב לפני הקב"ה כשליח שמשתלח לעשות מצוה ונותן נפשו כדי שיצלח בשליחותו ואין לך בני אדם שנשתלחו לעשות מצוה ונותנים נפשם להצליח בשליחותם כאותן שנים ששלח יהושע וכו' וילכו ויבואו בית אשה זונה ושמה רחב וכו' ללמדך כמה נתנו ב' צדיקים אלו נפשם לעשות שליחותם, אבל שלוחים ששלח משה רשעים היו מנין ממה שקרינו בענין שלח לך אנשים, עכ"ל. והנה הפירוש שנתנו נפשם לעשות שליחותם היינו שלא לבד את גופם הפקירו והלכו ע"מ ליהרג שאין זה כ"כ רבותא, אלא אף את נפשם הפקירו אפילו ללכת לשאול תחתית, שהרי באו בית אשה זונה ושמה רחב שעלי' איתא בש"ס מגילה (ט"ו.) כל האומר רחב רחב מיד ניקרי, ובליקוטי התורה מהאר"י ז"ל שהיא לילית הקליפה, א"כ הרי הכניסו עצמם לסכנה עצומה כזו אפילו בנפש כדי שייעשה צורך גבוה:
ויש להמתיק הדברים עפי"מ שהגיד כ"ק אבי אדומו"ר זצללה"ה [בעל האבני נזר] בענין מצות מסירת הנפש על קידוש השם, דכמו שמותר לאדם לשחוט בהמה לצרכו, כי במקום צורך האדם אין מציאות הבהמה נחשבת מציאות כלל מכ"ש לצורך קידוש שם שמים אין מציאות האדם נחשבת מציאות כלל. ולפי"ז מובן דגם מציאות הנפש במקום צורך גבוה לכבוש את ארץ ישראל אין מציאות הנפש נחשבת מציאות כלל, והכל נדחה בשביל צורך גבוה:
ויש לומר דבשביל זה עצמו נצולו ולא הי' ביכולת כחות החיצונים לדבק בהם. והוא עפי"מ שהגדנו במק"א דבשביל שבאמת אין עוד מלבדו וכל כחות החיצונים והכשפים המכחישים פמליא של מעלה הווייתם רק מההסתר והצמצום עד שנדמה ליש נפרד בפ"ע, ובאמת כמו קודם בריאת העולם כן גם עתה אין שום נמצא בעולם אלא רצונו ית"ש, ע"כ אין רשות הניתנת לכוחות החיצונים אלא על איש שהוא יש בעיני עצמו וחשכו עיניו מראות שאין עוד מלבדו, אבל מי שהוא מזוכך ומאירה לנגד עיניו אחדות הש"י כי הוא לבדו ואפס זולתו אינו מתירא משום כחות חיצונים, וזהו שבש"ס חולין (ז' ע"ב) שאני ר' חנינא דנפישא זכותי' ולא מתירא מכשפים. אף דס"ל דכשפים מכחישין פמליא של עלה ולפי"ז יש לומר דהמרגלים ששלח יהושע שבטלו מציאותם אפי' מציאות נפשם רוחם ונשמתם מפני צורך גבוה, ע"כ לא הי' לכחות החיצונים שום רשות ושליטה עליהם:
והנה סיום דברי המדרש הנ"ל שהמרגלים ששלח משה היו היפוך מן המרגלים ששלח יהושע, והיינו דלעומת מרגלי יהושע שהשליכו את נר"נ מנגד עבור צורך גבוה, היו הם להיפוך שחששו לנפשם, ואין הפירוש טובות עוה"ז אלא השלמת נפשם ושכרם לעוה"ב, ומ"מ מאשר שחששו לנפשם וחסר להם הביטול אלא היו יש בעיני עצמם, שוב הי' רשות ושליטת כח החיצונים עומדת לנגדם. 
והיינו דב[דברי] רח"ו איתא דאחימן ששי ותלמי הם בקליפה לעומת אברהם יצחק ויעקב בקדושה וסימנך נפל אשת בל חזו שמש, אשת ר"ת אחימן ששי ותלמי, ואם היו בבחי' הביטול כנ"ל כמו שלוחי יהושע, לא הי' לכחות חיצונים אפי' כענקים גובהם שום שליטה עליהם. וזה שבזוה"ק שחששו על שררתם אין הפי' בשביל חשש שררתם הפקירו הכל ושחתו לכל העם הזה, אלא כעין שאיתא במשה ויהושע שהראהו שכר פרנסי ישראל לעוה"ב, וגם הם כשעלה בדעתם שררתם ומתן שכרם לעוה"ב ויפג לבם מחמת שבבואם לארץ ירדו משררתם, ואין הפירוש שבשביל זה הי' כל הקלקול אלא בשביל זה הנה פגמו בבחי' הביטול והוא היפוך משלוחי יהושע, ע"כ גברו עליהם כחות רעים ועצומים מאד בטומאה, כמו אברהם יצחק ויעקב להבדיל בקדושה, ושוב לא עצרו כח נגדם, ונמשכו ברשתם עד שנפלו בכל הרעה ההיא:

ונעבור לשפה אחרת ביחס לעולם הרחלי: 
ר' הלל צייטלין, ספרן של יחידים, ירושלים: יבנה, תש"ם, עמ'  46-47: חסידות זו, שאני קורא אליה, היא היא אותה חסידות עצמה של הבעש"ט, אלא שצריכה היא עתה להתרחב, להתפשט ולהתעמק... בימי הבעש"ט ביקשו את אור התורה רק בספרים, עתה צריך לבקש את אור התורה גם בעולם כולו, בכל חידושיו, מאורותיו, ועלילותיו. בכל המעשה הגדול שאלוהים עושה עתה בעולם... הנה כי כן תאסוף ותלקט ה"חסידות שלעתיד לבוא" את נצוצי הקדושה שבכל רחבי המציאות, בכל המחשבות, בכל הכוונות והייחודים, בכל המעשים הנעשים, באמנות, במדע, בכל התנועות החברתיות...

אין קודש וחול אלא חיים
קבצים מכתב יד קדשו, ב פנקס הדפים א 20 עמ' מט: מה שאין א-להים מושג כי אם מתוך הדת, זה הפיל את העולם בעומק השפלות. הא-לוהים צריך שיהיה נודע מכל החיים, מכל ההוויה, וממילא יהיה ידוע בכל החיים ובכל ההוויה. הדת היא אמצעי, עוזרת להכשיר את המעשים, המידות, הרגשות, סדרי החברה החיצוניים והפנימיים, באופן מתאים המכשיר את החיים ואת ההוויה לדעת א-לוהים. א-לוהים איננו מתגלה בתוך הדת, כי אם באותה המידה שהדת עצמה היא חדורה ממה שהוא למעלה מן הדת.' דת', זהו שם הנאות אצל כל עם ולשון, לא כן בישראל.
תורת חיים איננה דת לחוד. תורת חיים שלנו היא ההתגלות הא-להית המתגלה בתוכה בייחוד כמכל ההוויה. התורה וההוויה, בהיותם לאחדים, מגלים הם את א-לוהים בחיים, בתוך הנשמה הפרטית והכללית.
הקודש והחול, הוא חילוק מצד הדת; הדת תשים משטרה על ענייני הקודש ותניח ידה מענייני החול, זהו מושג מחויב ממושג הדת. [אבל] הא-לוהים הוא מתגלה מן הכל, מתוך הקדש ומתוך החול.
[bookmark: _GoBack]הרב חיים וידל (מקור ראשון, מוסף שבת, גליון ג באלול תש"ע): דבריו אלה [- מביא את הפסקה הנ"ל מקבצים מכתי"ק] של הרב באו ובאים כטל של תחייה וכשמן בעצמותיי. לעתים זוכה אני לחיות בטוהר מוסרי או בלהט אידיאליסטי, לעתים נדירות מתעורר אני לתשוקה וכיסופים לקדושה, ולעתים נדירות מאוד זוכה אני להינשא על כנפי הרוח ולחוות הארה והשראה, דבקות וקדושה. את רוב חיי חי אני, לצערי, במין שכחה פעלתנית ותכליתית שכזו, או בחיבוטים אינסופיים של עודף מודעות וביקורת עצמית.
בפִּסקה זו פתח הרב לפניי שער אל מרחב נוסף של דעת ה', של קדושה, של דבקות, אחדות והתענגות, של שמחה וטוב לבב, הנמצא מחוץ למתחמים התבוניים, הערכיים והדתיים, המכובדים והחביבים, אך המתישים והחמקמקים. יתרון 'מכריע' של מרחב זה הוא מיקומו בלב חיי היום יום שלי.
איני מתייאש מהאפשרויות הקסומות של אקסטזה, אידאליסטית, רליגיוזית או מיסטית, בסגנון טרנסצנדנטי או אימננטי, פרסונלי או אימפרסונלי, במתכונת של תמימות או חכמה, דיאלקטיות או אף 'טירוף', אך מחבב אני את ה'נורמליות' והפשטות שבמרחב שפתח הרב לפניי בפסקה זו, ושמח אני לנסות לדעת בה את ה', להתהלך לפני ה' – בארצות החיים, ברחובות הנהר. שמח אני גם בכך שיהיו לו לקב"ה יותר (ויותר) מד' אמות של הלכה. 


הגאולה כממשות, אנטי גאולה, הכניסה לארץ ההפכוה מעמים אחרים

